Konstabel in hof oor korrupsie(Argieffoto) ŉ 37-jarige konstabel het Donderdag in die Madikwe-landdroshof in Noordwes verskyn nadat hy glo ŉ lid van die publiek omgekoop het. Brig. Sabata Mokgwabone, woordvoerder van die polisie, sê die polisie se teenkorrupsie-eenheid het konst. Kgomotso Montsho Dinsdag in Madikwe, noord van Swartruggens, in hegtenis geneem. “Volgens voorlopige inligting het Montsho die slagoffer gebel en omkoopgeld geëis in ruil daarvoor dat hy ŉ saak sou terugtrek,” sê Mokgwabone. “Met inligting tot die polisie se beskikking het hulle op Montsho toegeslaan kort nadat hy R5 000 se omkoopgeld ontvang het. Die geld is in sy besit gevind.” Montsho is verbonde aan Madikwe se speurderafdeling. Montsho staan tereg op aanklag van korrupsie en dwarsboming van die gereg. Hy is Donderdag op R500 borgtog vrygelaat. Hy sal na verwagting weer op 6 September in die hof verskyn. Die polisie gaan ook ŉ interne dissiplinêre ondersoek van stapel stuur. Lt.genl. Sello Kwena, provinsiale polisiekommissaris in Noordwes, het die polisie se teenkorrupsie-eenheid geloof vir die vinnige reaksie wat tot Montsho se inhegtenisneming gelei het. Hy het daarop gewys dat korrupsie nie geduld kan word nie, veral nie onder die wetstoepassers van die land nie.